প্রথম পর্যায়ের বাকি অর্জনগুলোও চলচ্চিত্র-সংস্কৃতি বিকাশে গুরুত্বপূর্ণ অবদান রেখেছে। এ প্রসঙ্গে সরকারের অনুদান ও জাতীয় চলচ্চিত্র পুরস্কার প্রথা চালুর কথা বলা যায়, যা মূলত সংসদসমূহের দাবির মধ্যেই ছিল। এই পর্যায়েই চলচ্চিত্র নিয়ে প্রচুর প্রবন্ধ-নিবন্ধ, সমালোচনা রচিত হয় যেগুলো সংসদসমূহ কর্তৃক প্রকাশিত পত্র-পত্রিকাতেই প্রকাশিত হয়। এর ফলে চলচ্চিত্র সাহিত্যের এক বিশাল ভান্ডার গড়ে উঠেছে। এটা ওই দশকের সংসদ আন্দোলনের সবচেয়ে বড় অর্জন বলে মনে করি। এ-পর্যায়ে চলচ্চিত্র সংসদকর্মীদের অনেকেই সেন্সর ও জুরি বোর্ডের সদস্য হিসেবেও যুক্ত ছিলেন। ১৯৮০ সালে সরকারি উদ্যোগে অনুষ্ঠিত ‘ঢাকা ফিল্ম ফেস্টিভালে’ সংসদকর্মী মাহবুব জামিল, হাসান ইমাম প্রমুখ উৎসব কমিটিতে সদস্য হিসেবে ছিলেন। অনুতাপের বিষয়, তারপর এদেশে কোনো সরকারের আমলেই আর সরকারি উদ্যোগে চলচ্চিত্র উৎসব অনুষ্ঠিত হয়নি! অথচ একটি দেশ তার চলচ্চিত্র-সংস্কৃতি দিয়েই আজকের বিশ্ব-বাস্তবতায় সবচেয়ে কম সময়ে পরিচিত হতে পারে।